Smernica Rady 94/8/ES
z 21. marca 1994,
ktorou sa mení a dopĺňa smernica 78/660/EHS, pokiaľ ide o čiastky vyjadrené v ECU
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na štvrtú smernicu Rady 78/660/EHS z 25. júla 1978 o ročnej účtovnej závierke niektorých typov obchodných spoločností, vychádzajúca z článku 54 ods. 3 písm. g) zmluvy, [1] najmä na jej článok 53 ods. 2,
so zreteľom na návrh Komisie,
keďže články 11 a 27 smernice 78/660/EHS, a prípadne článok 6 smernice 83/349/EHS [2] a články 20 a 21 smernice 84/253/EHS [3] obsahujú limity pre bilančnú sumu a čistý obrat vyjadrené v ECU, v rámci ktorých môžu členské štáty udeliť odchýlky z uvedených smerníc;
keďže v súlade s článkom 53 ods. 2 smernice 78/660/EHS Rada na návrh Komisie, s prihliadnutím na hospodársky a menový vývoj v spoločenstve každých päť rokov preskúma a v prípade potreby zmení čiastky vyjadrené v uvedenej smernici v ECU;
keďže v súlade s článkom 53 ods. 2 smernice 78/660/EHS Rada doteraz zmenila čiastky vyjadrené v ECU pri dvoch príležitostiach smernicami 84/569/EHS [4] a 90/604/EHS [5];
keďže tretie päťročné obdobie uplynulo 24. júla 1993 a preskúmanie týchto čiastok je preto odôvodnené;
keďže v posledných piatich rokoch ECU stratilo časť svojej reálnej hodnoty; keďže s prihliadnutím na hospodársky a menový vývoj v spoločenstve je potrebné zvýšiť čiastky vyjadrené v ECU;
PRIJALA TÚTO SMERNICU:
Článok 1
1. Článok 11 smernice 78/660/EHS sa mení a dopĺňa takto:
- v prvej zarážke sa slová "bilančná suma: 2000000 ECU" nahrádzajú slovami "bilančná suma: 2500000 ECU",
- v druhej zarážke sa slová "čistý obrat: 4000000 ECU" nahrádzajú slovami "čistý obrat: 5000000 ECU".
2. Článok 27 smernice 78/660/EHS sa mení a dopĺňa takto:
- v prvej zarážke sa slová "bilančná suma: 8000000 ECU" nahrádzajú slovami "bilančná suma: 10000000 ECU",
- v druhej zarážke sa slová "čistý obrat: 16000000 ECU" nahrádzajú slovami "čistý obrat: 20000000 ECU".
3. Zmena uvedených čiastok v ECU predstavuje tretiu päťročnú zmenu podľa článku 53 ods. 2 smernice 78/660/EHS.
Článok 2
Ekvivalentom ECU v národnej mene je kurz platný k 21. marcu 1994, ako bol uverejnený v Úradnom vestníku Európskych spoločenstiev.
Článok 3
1. Členské štáty, ktoré majú v úmysle využiť možnosť danú v článkoch 11 a 27 smernice 78/660/EHS, naposledy zmenenej a doplnenej touto smernicou, uvedú do účinnosti opatrenia potrebné na dosiahnutie súladu s touto smernicou kedykoľvek po uverejnení. Bezodkladne o tom informujú Komisiu.
2. Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
3. Členské štáty oznámia Komisii texty hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 4
Táto smernica nadobúda účinnosť dňom jej uverejnenia v Úradnom vestníku Európskych spoločenstiev.
Článok 5
Táto smernica je adresovaná členským štátom.
V Bruseli 21. marca 1994